Surplex

Surplex GmbH je nemecká spoločnosť z Düsseldorfu, aukčný dom na priemyselné aukcie, ktorý sa špecializuje na obchod s použitými strojmi. Firma nakupuje a predáva použité stroje a priemyselné linky na celom svete, organizuje online dražby a zabezpečuje znalecké posudky a hodnotenia. Je jedným z mála podnikov bývalej new economy, ktoré dnes dosahujú čierne čísla.
Dejiny.
Založenie.
Spoločnosť Surplex.com AG založili bratia Bruno a Florian Schickovci koncom roka 1999 ako typický startup podnik počas éry dot-com. Základnou myšlienkou bolo vytvorenie online trhoviska, ktoré by zjednodušilo obchodovanie s použitými strojmi a ktorého cieľom bolo stransparentniť výrazne segmentovaný trh s použitými strojmi.
Tento obchodný model pritiahol mnohé ekonomické subjekty a súkromných investorov. Medzinárodné konzorciá venture capital, ako napr. Carlyle Group alebo francúzska skupina Vivendi poskytli celkovo 50 miliónov eur. Do spoločnosti Surplex vstúpili aj prominentní súkromní investori, ako napr. Lars Schlecker, Lars Windhorst, Marc Schrempp alebo prezident Fiatu Paolo Fresco.
B2B platforma spoločnosti Surplex bola už od začiatku svojej obchodnej činnosti lídrom v predaji použitých strojov a zariadení a v roku 2001 získala ocenenie Forrester Research ako najlepšia platforma. Do roku 2006 vydávala spoločnosť Surplex najväčší odborný časopis s použitým priemyselným tovarom .communicator (náklad: 45 000 ks).
Kríza (2001 – 2003).
Prasknutím internetovej bubliny zasiahla aj spoločnosť Surplex.com AG vážna kríza. Zatvorili sa pobočky, sídlo firmy bolo z Berlína znovu preložené do Düsseldorfu a väčšina z takmer 140 pracovných miest bola zrušená. V marci 2003 prevzal vedenie firmy Michael Werker, ktorý prišiel do spoločnosti Surplex z tradičného strojárskeho koncernu Deutz.
Konsolidácia (2004 – 2009).
V rokoch 2004 až 2009 sa aukčná platforma surplex.com neustále ďalej vyvíjala. Odvtedy Surplex organizuje veľké priemyselné aukcie, napr. pre Linde, ABB, ThyssenKrupp a Bayer. Spočiatku výlučne digitálny obchodný model doplnili analógové služby, ako je to bežné pri klasickom obchode so strojmi. S touto stratégiou prepojenia online a offline služieb založili Michael Werker a Uli Stalter začiatkom roka 2009 Surplex GmbH.
Internacionalizácia (od roku 2010).
Od roku 2010 zaznamenáva spoločnosť Surplex GmbH neustály rast. Počet zamestnancov sa do roku 2020 zvýšil z 15 na viac než 200, pričom obrat sa vyšplhal na takmer 100 miliónov eur (2019). V roku 2013 bola založená prvá pobočka mimo Nemecka, talianska Surplex Srl. Dnes má Surplex kancelárie vo viac než 13 európskych štátoch (stav: november 2020), medzi inými aj v Španielsku, Francúzsku a Veľkej Británii.[10]
Od leta 2020 vedie firmu ako tretia konateľka popri Michaelovi Werkerovi a Ulrichovi Stalterovi aj Ghislaine Duijmelings, ktorá má rozsiahle medzinárodné skúsenosti.[11]
V auguste 2024 spoločnosť Surplex získala spoločnosť TBAuctions, európsku skupinu viacerých značiek (Troostwijk Auctions, Klaravik, Surplex, Auksjonen, PS Auctions, British Medical Auctions, Vavato a Auktionshuset dab) a digitálnu aukčnú platformu B2B.
Produkty.
Od roku 2020 je základnou obchodnou činnosťou aukčná platforma v 16 jazykoch. Vo viac ako 500 aukciách sa ročne predá viac než 55 000 priemyselných tovarov. Tieto priemyselné tovary pochádzajú zväčša zo zatvorených, reštrukturalizovaných prevádzok alebo prevádzok v konkurze. Spoločnosť Surplex ponúka priame predaje, ako aj offline služby, ktoré sú potrebné pri globálnom obchode s použitými strojmi. Patria k nim demontáž, naloženie na nákladné vozidlo a vybavenie colných záležitostí. Pod značkou Valuplex vyhotovuje Surplex znalecké posudky a hodnotenia.